LGBTQ prava u Grčkoj

**[[Grčka]]** zaostaje po pitanju poštovanja prava LGBT osoba u odnosu na ostale stare članice Evropske unije. Postoji mnogo nedostataka u zakonima koji se tiču osnovnih prava LGBT osoba, a homoseksualnost je retko tema u javnim debatama, mada LGBT zajednica više nije tabu u grčkom društvu i njena vidljivost je povećana kroz prisustvo na medijima. Grčka pravoslavna crkva se protivi mnogim promenama u društvu, uključujući i priznavanje istopolnih brakova i drugih prava LGBT osoba. S druge strane, Mikonos predstavlja jednu od najpopularnijih gej turističkih destinacija na svetu.

## Anti-gej zakoni

Istopolni odnosi između muškaraca bili su zabranjeni do 1951. godine, kada je homoseksualnost legalizovana, stupanjem na snagu novog Krivičnog zakona, usvojenog 1950. Zakon je, međutim i dalje branio mušku prostituciju sve do 2006. godine.

Grčki zakon, međutim, još uvek sadrži tri diskriminativne tačke:

* prema članu 347 Krivičnog zakona starosna granica za stupanje u seksualne odnose je **17** godine za mlađeg muškarca u slučaju da je njegov partner stariji od 18. U heteroseksualnim ili lezbejskim odnosima, ova granica je 15 godina. Takođe, ova granica iznosi **15** godina u slučaju kada su oba muškarca maloletna.
* Policija ima pravo da od gejeva zahteva testiranje na seksualno prenosive bolesti
* Grčka vojska homoseksualnost smatra mentalnim poremećajem, a transrodne osobe ne mogu biti regrutovane.

## Antidiskiminacioni zakoni

Seksualna orijentacija se ne pominje u ustavu kao kategorija protiv koje je zabranjena diskriminacija. Ipak, prema direktivama Evropske unije 2000/78, Grčka je morala da donese zakon protiv diskriminacije na radnom mestu na osnovu seksualne orijentacije. Ovaj zakon je usvojen početkom 2005. godine.

## Istopolne zajednice

Premda zakon koji priznaje istopolne parove nije donet, postoji "rupa" u zakonu o građanskim brakovima iz 1982. godine, koji su definisani kao brak između *dve osobe*, ne definišući pol. Anastasios Aliferis, gradonačelnik Tilosa je 3. juna, 2008. venčao dva istopolna para, jedna lezbejski i jedan gej par, koristeći ovakvu definiciju u zakonu. Zbog tog čina bio je napadnut od strane Grčke pravoslavne crkve, koja se ranije protivila i donošenju zakona o građanskim brakovima. Ministar pravde, Sotiros Hatzigakis je izjavio da su ovi brakovi "nevažeći", dok je tužilac Vrhovnog suda, Georgios Sanidas izjavio da će gradonačelnik trpeti posledice ako nastavi da "zloupotrebljava položaj", ali je on izjavio da "nema nameru da poništi brakove". Arhiepiskop atinski, Ieronim II je povodom ovoga izjavio da "postoji potreba da se stvari menjaju s vremenom".

## LGBT zajednica
U Atini postoji nekoliko LGBT organizacija, kao i gej kvart, Gazi koji se razvija proteklih nekoliko godina. Počevši od 2005. godine održava se parada ponosa LGBT osoba pod nazivom *[[Athens Pride]]*, kao i međunarodni festival gej i lezbejskog filma, *[[Outview]]*.

U Solunu postoji manja LGBT zajednica sa nekoliko gej klubova i barova i dve dobro organizovane grupe, Sympraxis i POEK.

Mikonos je svetski poznata gej turistička lokacija, kao i Eresos na Lezbosu, koji privlači lezbejke.

## Vanjske veze

* Sympraxis - LGBT organizacija u Solunu
* OLKE – LGBT organizacija u Atini
* EOK  - LGBT organizacija u Atini 
* LOA  Lezbejska organizacija u Atini
* SATTE  – Organizacija transseksualnih osoba u Atini 
* Synthesis  - LGBT HIV/AIDS grupa podrške
* Greek Helsinki Monitor  – Organizacija za manjinska ljudska prava 
* athenspride.eu - Athens Pride

## Reference